দুৰ্গাৰ দ্বিতীয় ৰূপটো হ'ল 'ব্ৰহ্মচাৰিণী' । ব্ৰহ্ম শব্দৰ অৰ্থ তপস্যা। অৰ্থাৎ দেৱী দুৰ্গা এই ৰূপত ব্ৰহ্মচাৰিণী তথা তপ জপ আচৰণকাৰী ৰূপত বিৰাজমান। দেৱী ব্ৰহ্মচাৰিণীয়ে সোঁহাতত জপৰ মালা লয় আৰু বাওঁহাতত কমণ্ডলু ধাৰণ কৰে।
পূৰ্ব জন্মত দেৱীয়ে যেতিয়া হিমালয়ৰ কন্যাৰূপে জন্ম গ্ৰহণ কৰিছিল তেতিয়াই নাৰদৰ পৰামৰ্শ অনুসৰি মহাদেৱক পতি ৰূপে পাবলৈ কঠোৰ তপস্যা কৰিছিল। কঠোৰ তপস্যা কৰাৰ কাৰণে এই ৰূপটোক ব্ৰহ্মচাৰিণী বোলা হয়।
গ্ৰীষ্ম-বৰ্ষাৰ প্ৰখৰ উত্তাপকো আওকান কৰি দেৱীয়ে কিছু বছৰ মুকলি আকাশৰ তলত তপস্যা কৰাৰ অন্তত তিনি সহস্ৰ বছৰ গছৰ পৰা মাটিত সৰি পৰা বেলপাত ভক্ষণ কৰি শংকৰৰ আৰাধনা কৰিছিল। বেলপাত খোৱা কাৰ্য পৰিত্যাগ কৰাৰ পিছৰে পৰা এই দেৱী অৰ্পণা ৰূপেও পৰিচিত হয়। তাৰ পিছত অনেক হাজাৰ বছৰ নিৰ্জলা নিৰাহাৰে থাকি দেৱীয়ে তপস্যা কৰিবলৈ ধৰিছিল। এনে তপস্যাৰ ফলত দেৱীৰ শৰীৰ ক্ৰমে জীৰ্ণ-শীৰ্ণ কায় হৈ আহিবলৈ ধৰে। দেৱীৰ এই অৱস্থা দেখি মাতৃ মেনকা অত্যন্ত দুঃখিত হৈ দেৱীক এই কঠোৰ তপস্যাৰ পৰা আঁতৰি আহিবলৈ কয় কিন্তু দেৱীয়ে মাতৃৰ এই আহ্বান অস্বীকাৰ কৰে। তেতিয়াৰ পৰা দেৱীৰ আন এটা নাম হয় উমা।
দেৱী দুৰ্গাই ব্ৰহ্মচাৰিণী ৰূপত ভক্ত সকলক অনন্ত ফল প্ৰদান কৰে। যিয়ে ব্ৰহ্মচাৰিণী দেৱীৰ আৰাধনা কৰে তেওঁৰ ত্যাগ , বৈৰাগ্য , সদাচাৰ , সংযম আদি গুণ বৃদ্ধি হয়। কঠিন পৰিস্থিতিতো দেৱীৰ আৰাধনা কৰিলে সিদ্ধি আৰু বিজয় প্ৰাপ্তি হয়। নৱৰাত্ৰিৰ দ্বিতীয় দিনা ব্ৰহ্মচাৰিণী দেৱীৰ আৰাধনা কৰা হয়।
"ভইচ ২৪×৭" হৈছে অসম তথা উত্তৰ-পূবৰ লগতে বিশ্বৰ যোগাত্মক খবৰ সমূহ জনমানসত দাঙি ধৰিবলৈ প্ৰয়াস কৰা এক ব্যতিক্ৰমী আৰু সুকীয়া ডিজিটেল মঞ্চ । সমাজ, ৰাজনীতি, সংস্কৃতি, সাহিত্য, আইন আৰু অৰ্থনীতিৰ প্ৰতি বিশেষ দৃষ্টি ৰাখি লগতে স্থানীয় ঘটনাবোৰৰ ওপৰত আলোকপাত কৰা আমাৰ অন্যতম উদ্দেশ্য।
